KOMISIJOS SPRENDIMAS
2009 m. lapkričio 26 d.
dėl pereinamojo laikotarpio priemonių pagal Europos Parlamento ir Tarybos reglamentus (EB) Nr. 852/2004 ir (EB) Nr. 853/2004, taikomų reikalavimų neatitinkančio žalio pieno perdirbimui tam tikrose Rumunijos pieno perdirbimo įmonėse, ir dėl tokių įmonių struktūros reikalavimų
(pranešta dokumentu Nr. C(2009) 9083)
(Tekstas svarbus EEE)
(2009/852/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 852/2004 dėl maisto produktų higienos (1), ypač į jo 12 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (2), ypač į jo 9 straipsnį,
kadangi:
(1)
Reglamentu (EB) Nr. 852/2004 maisto verslo subjektams nustatomos bendrosios maisto produktų higienos taisyklės, grindžiamos, be kita ko, rizikos veiksnių analizės ir svarbiausiųjų valdymo taškų principais. Juo nustatyta, kad maisto tvarkymo subjektai privalo laikytis tam tikrų šiais principais grindžiamų procedūrų.
(2)
Reglamentu (EB) Nr. 853/2004 nustatyti konkretūs gyvūninių maisto produktų higienos reikalavimai maisto tvarkymo subjektams ir papildomos Reglamentu (EB) Nr. 852/2004 nustatytos taisyklės. Reglamentais (EB) Nr. 852/2004 ir (EB) Nr. 853/2004 nustatytos taisyklės apima pieno perdirbimo įmonėms taikomus struktūros reikalavimus ir žalio pieno ir pieno produktų higienos reikalavimus.
(3)
Bulgarijos ir Rumunijos stojimo aktu (toliau - Stojimo aktas) Rumunijai nustatytas pereinamasis laikotarpis, kuris baigiasi 2009 m. gruodžio 31 d., per kurį tam tikros pieno perdirbimo įmonės turi užtikrinti, kad laikomasi reglamentais (EB) Nr. 852/2004 ir (EB) Nr. 853/2004 nustatytų struktūros ir higienos reikalavimų.
(4)
Vadovaujantis Stojimo akto VII priedo 5 skyriaus B skirsnio I poskirsnio a punktu tam tikroms pieno perdirbimo įmonėms, kurios neatitinka reglamentais (EB) Nr. 852/2004 ir (EB) Nr. 853/2004 nustatytų struktūros reikalavimų, suteiktas leidimas, galiojantis iki 2009 m. gruodžio 31 d.
(5)
Įstojus Rumunijai padaugėjo struktūros reikalavimus atitinkančių įmonių. Tačiau tam tikrose pieno perdirbimo įmonėse dar vyksta būtini struktūros tobulinimai siekiant atitikti struktūros reikalavimus. Atsižvelgiant į vykstančius struktūros tobulinimus reikia numatyti ribotos trukmės leidžiančią nukrypti nuo reglamentais (EB) Nr. 852/2004 ir (EB) Nr. 853/2004 nustatytų struktūros reikalavimų nuostatą. Minėtų struktūros reikalavimų neatitinkančios įmonės išvardytos šio sprendimo I priede.
(6)
Be to, vadovaujantis Stojimo akto VII priedo 5 skyriaus B skirsnio I poskirsnio c punktu tam tikroms pieno perdirbimo įmonėms, kurios neatitinka Reglamentu (EB) Nr. 853/2004 nustatytų higienos reikalavimų, suteiktas leidimas, galiojantis iki 2009 m. gruodžio 31 d.
(7)
Pieno gamybos ūkiai, kurie neatitinka minėtų higienos reikalavimų, yra išsidėstę visoje Rumunijos teritorijoje. Per paskutinius metus higienos reikalavimus atitinkančio žalio pieno, kuris tiekiamas Rumunijos pieno perdirbimo įmonėms, dalis padidėjo nedaug.
(8)
Atsižvelgiant į esamą padėtį tikslinga numatyti ribotos trukmės leidžiančią nukrypti nuo Reglamentu (EB) Nr. 853/2004 nustatytų higienos reikalavimų nuostatą, siekiant, kad Rumunija galėtų užtikrinti, kad jos pieno sektorius tuos reikalavimus atitinka.
(9)
Atsižvelgiant į šią padėtį, tam tikroms šio sprendimo II priede išvardytoms pieno perdirbimo įmonėms, nukrypstant nuo Reglamento (EB) Nr. 853/2004, turėtų būti leidžiama toliau perdirbti reikalavimus atitinkantį ir jų neatitinkantį pieną, jei perdirbimas atliekamas atskirose gamybos linijose. Be to, tam tikroms šio sprendimo III priede išvardytoms pieno perdirbimo įmonėms turėtų būti leidžiama toliau perdirbti reikalavimų neatitinkantį pieną ne atskirose gamybos linijose.
(10)
Be to, kad nebūtų sudaroma sunkumų struktūros reikalavimus atitinkančioms pieno perdirbimo įmonėms, tikslinga, kad šioms įmonėms būtų leidžiama reikalavimų neatitinkantį pieną gauti tomis pačiomis sąlygomis, kurios taikomos minėtų reikalavimų neatitinkančioms pieno perdirbimo įmonėms.
(11)
Iš reikalavimų neatitinkančio pieno pagamintais pieno produktais turėtų būti prekiaujama tik Rumunijoje arba šie produktai turėtų būti toliau perdirbami pieno perdirbimo įmonėse, kurioms taikomos šiame sprendime numatytos leidžiančios nukrypti nuostatos.
(12)
Šiuo sprendimu nustatomas pereinamasis laikotarpis neturėtų būti ilgesnis kaip 24 mėnesiai nuo 2010 m. sausio 1 d. Rumunijos pieno sektoriaus padėtis turėtų būti peržiūrėta iki šio laikotarpio pabaigos. Todėl Rumunija turėtų Komisijai teikti metines pažangos atnaujinant šios valstybės narės pieno perdirbimo įmones, pieno gamybos ūkius, tiekiančius žalią pieną šioms įmonėms, ir reikalavimų neatitinkančio pieno surinkimo ir vežimo sistemą, ataskaitas.
(13)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiame sprendime „reikalavimų neatitinkantis pienas“ reiškia žalią pieną, neatitinkantį Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų.
2 straipsnis
1. Reglamento (EB) Nr. 852/2004 II priedo II skyriuje ir Reglamento (EB) Nr. 853/2004 III priedo I skirsnio II ir III skyriuose, II skirsnio II ir III skyriuose ir V skirsnio I skyriuje išdėstyti struktūros reikalavimai šio sprendimo I priede išvardytoms Rumunijos pieno perdirbimo įmonėms netaikomi iki 2011 m. gruodžio 31 d.
2. 1 dalyje nurodytose įmonėse pagaminti pieno produktai:
a)
tiekiami tik Rumunijos vidaus rinkai; arba
b)
toliau perdirbami 1 dalyje nurodytose Rumunijos įmonėse.
Tokie pieno produktai žymimi sveikumo ar identifikavimo ženklu, kuris skiriasi nuo Reglamento (EB) Nr. 853/2004 5 straipsnyje numatyto sveikumo ar identifikavimo ženklo.
3 straipsnis
Nukrypstant nuo Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų šio sprendimo II priede išvardytos pieno perdirbimo įmonės gali toliau iki 2011 m. gruodžio 31 d. perdirbti reikalavimus atitinkantį ir jų neatitinkantį pieną, jei reikalavimus atitinkantis ir jų neatitinkantis pienas perdirbamas atskirose gamybos linijose.
4 straipsnis
Nukrypstant nuo Reglamento (EB) Nr. 853/2004 III priedo IX skirsnio I skyriaus II ir III poskyriuose nustatytų reikalavimų šio sprendimo III priede išvardytos pieno perdirbimo įmonės gali toliau iki 2011 m. gruodžio 31 d. perdirbti reikalavimų neatitinkantį pieną ne atskirose gamybos linijose.
5 straipsnis
Iš reikalavimų neatitinkančio pieno pagaminti pieno produktai:
a)
tiekiami tik Rumunijos vidaus rinkai arba
b)
toliau perdirbami 2, 3 ir 4 straipsniuose nurodytose Rumunijos pieno perdirbimo įmonėse.
Tokie pieno produktai žymimi sveikumo ar identifikavimo ženklu, kuris skiriasi nuo Reglamento (EB) Nr. 853/2004 5 straipsnyje numatyto sveikumo ar identifikavimo ženklo.
6 straipsnis
Rumunija Komisijai teikia metines ataskaitas, kuriose nurodoma pažanga, padaryta užtikrinant, kad reglamentus (EB) Nr. 852/2004 ir (EB) Nr. 853/2004 atitinka:
a)
2 straipsnio 1 dalyje nurodytos perdirbimo įmonės, įskaitant tvarkaraštį, kuriame nurodyta, kada bus užtikrinta minėtoje nuostatoje nurodytų struktūros reikalavimų atitiktis;
b)
gamybos ūkiai, gaminantys reikalavimų neatitinkantį pieną;
c)
reikalavimų neatitinkančio pieno surinkimo ir vežimo sistema.
Pirma metinė ataskaita Komisijai pateikiama ne vėliau kaip iki 2010 m. gruodžio 31 d., o antra - ne vėliau kaip iki 2011 m. spalio 31 d.
Šioms ataskaitoms naudojama IV priede pateikta forma.
7 straipsnis
Šis sprendimas taikomas nuo 2010 m. sausio 1 d. iki 2011 m. gruodžio 31 d.
8 straipsnis
Šis sprendimas skirtas valstybėms narėms.
Priimta Briuselyje 2009 m. lapkričio 26 d.